1. november skal danskerne sætte deres kryds. Et kryds, der skal være med til at påvirke landets retning i de kommende år. Er du stadig i tvivl om, hvem der fortjener din stemme, så kan du blive klogere på partierne og politikerne, når TV2 Nord, Nordjyske og P4 Nordjylland inviterer til valgtræf tre gange i løbet af valgkampen. Første gang var på Vesthimmerlands Gymnasium i Aars. Mandag aften klokken 19 gælder det så Idrætscenter Vendsyssel i Vrå, og på onsdag 26. oktober er der valgtræf på Aalborg Universitet på havnefronten i Aalborg. Storstilet event i Nordkraft Der er i det hele taget rig mulighed for at komme i valgstemning i løbet af den kommende uge. Som en del af TV2 Nords dækning af folketingsvalget inviterer vi nemlig nordjyderne til en storstilet event i samarbejde med TV2 i Nordkraft i Aalborg torsdag 27. oktober. Her kan man oplevede produktionen af nogle af TV2 News’ populære programmer som “News & Co.” og “Tirsdagsanalysen”, ligesom der om aftenen vil blive sendt “Højlunds Forsamlingshus” direkte fra Nordkraft. Mød Emil Kondrup TV2 Nord er selvfølgelig til stede i Nordkraft, hvorfra vi sender live med nyhedsudsendelser og valgdebat. Der vil desuden også være mulighed for at hilse på Emil Kondrup, der står i spidsen for kampagnen “Emil pumper procenterne”, som TV2 Nord har søsat for at få flere andengangsvælgere til stemmeurnerne. - Vi vil rigtig gerne inspirere til, at nordjyderne taler om valget og også selv debatterer politik i frokostpausen eller over aftensmaden, siger chefredaktør ved TV2 Nord, Ingrid Buch. Valgtræffet i Idrætscenter Vrå er altså mandag aften klokken 19. Bare mød op – tilmelding er ikke nødvendig.
TV2 Nord, Nordjyske og P4 Nordjylland inviterer til valgtræf mandag aften i Vrå, hvor politikere fra alle partier stiller op til debat.